CELEX: 52018PC0894
Language: lt
Date: 2018-12-19
Title: Pasiūlymas EUROPOS PARLAMENTO IR TARYBOS REGLAMENTAS dėl tam tikrų aviacijos saugos aspektų, susijusių su Jungtinės Didžiosios Britanijos ir Šiaurės Airijos Karalystės išstojimu iš Sąjungos

EUROPOS KOMISIJA
            Briuselis, 2018 12 19
            COM(2018) 894 final
            2018/0434(COD)
            Pasiūlymas
            EUROPOS PARLAMENTO IR TARYBOS REGLAMENTAS
            dėl tam tikrų aviacijos saugos aspektų, susijusių su Jungtinės Didžiosios Britanijos ir Šiaurės Airijos Karalystės išstojimu iš Sąjungos 
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Tai reiškia, kad jei nebus ratifikuotas Susitarimas dėl išstojimo
                     1
                  , nuo 2019 m. kovo 30 d. (išstojimo dienos) Jungtinei Karalystei nebebus taikoma Sąjungos pirminė ir antrinė teisė. Taigi Jungtinė Karalystė taps trečiąja šalimi.
               
               
                  Jungtinės Karalystės išstojimas iš Sąjungos be susitarimo visų pirma turės poveikį pažymėjimų ir licencijų, kuriuos Jungtinė Karalystė yra išdavusi pagal Reglamentą (ES) 2018/1139
                     2
                   ir įgyvendinimo bei deleguotuosius aktus, priimtus pagal tą reglamentą arba Reglamentą (EB) Nr. 216/2008
                     3
                  , galiojimui. 
               
               
                  Komisijos komunikate „Pasirengimas Jungtinės Karalystės išstojimui iš Europos Sąjungos 2019 m. kovo 30 d. Veiksmų planas nenumatytiems atvejams“
                     4
                   nustatytos nenumatytiems atvejams skirtos priemonės, kurių ji planuoja imtis tuo atveju, jei išstojimo dieną neįsigaliotų joks susitarimas dėl išstojimo. Tame komunikate Komisija pabrėžė, kad nenumatytiems atvejams skirtomis priemonėmis nebus šalinamos suinteresuotųjų šalių pasirengimo priemonių stokos arba delsos tas priemones įgyvendinti pasekmės.
               
               
                  Aviacijos saugos srityje dauguma atvejų Jungtinės Karalystės išstojimo iš Europos Sąjungos poveikį pažymėjimams ir patvirtinimams suinteresuotieji subjektai gali pašalinti įvairiomis priemonėmis, be kita ko, pereidami prie 27 ES valstybių narių civilinės aviacijos administracijos arba jau dabar pateikdami paraišką dėl Europos aviacijos saugos agentūros (toliau – Agentūra) išduodamo trečiosios šalies pažymėjimo, kuris įsigaliotų išstojimo iš ES dieną (išankstinę paraišką).
               
            
            
               Tačiau, kitaip nei kitose Sąjungos teisės srityse, kai kuriais atvejais fiziniai ir juridiniai asmenys neturi galimybės sušvelninti ES 27 atsiradusių sutrikimų. Todėl minėtame Komisijos komunikate paskelbta, kad Komisija pasiūlys priemonių, kuriomis bus užtikrintas tolesnis tam tikrų aviacijos gaminių, dalių, prietaisų ir bendrovių pažymėjimų galiojimas.
            
            
               
                  Kalbant apie tam tikrus aviacijos gaminius (tipo pažymėjimai) ir bendroves (organizacijų patvirtinimai) pažymėtina, kad Jungtinė Karalystė nuo išstojimo dienos turės jurisdikciją vėl atlikti Tarptautinės civilinės aviacijos konvencijoje nustatytą projektavimo valstybės vaidmenį. Jungtinė Karalystė atlikdama naująjį vaidmenį pažymėjimus gali išduoti tik tuo atveju, jei laikosi pagal Konvenciją nustatytų reikalavimų. Šiuos įgaliojimus šiuo metu vykdo Europos aviacijos saugos agentūra, kurios veikloje Jungtinė Karalystė dalyvauja kaip ES narė. 
               
               
                  Todėl būtina nustatyti kontroliuojamų pokyčių mechanizmą, kuriuo atitinkamiems naudotojams ir Agentūrai būtų skirta pakankamai laiko, kad atsižvelgiant į Jungtinės Karalystės kaip trečiosios šalies statusą būtų galima išduoti būtinus pažymėjimus pagal Reglamento (ES) 2018/1139 68 straipsnį. 
               
               
                  Pratęsto galiojimo trukmė turėtų būti ne ilgesnė nei griežtai būtina, kad Jungtinė Karalystė galėtų pasitraukti iš ES aviacijos saugos sistemos.
               
               
                  Be to, kitaip nei daugumoje kitų Sąjungos prekių teisės sričių, pažymėjimų galiojimo nutraukimas daro poveikį ne aviacijos gaminių, dalių ir prietaisų teikimui rinkai, o realiam jų naudojimui ES, pvz., dalių ir prietaisų montavimui ES 27 orlaiviuose. Iš tiesų gaminių, dalių ir prietaisų atžvilgiu aviacijos sistema reguliuojama kitaip nei daugelis kitų Sąjungos acquis sričių, kuriose teikimo rinkai koncepcija yra svarbiausia. Aviacijos saugos sistemos reguliavimo nuostatomis tiesiogiai nustatoma, ar dalis, gaminys arba prietaisas gali būti naudojamas, nepriklausomai nuo to, ar jis pateiktas rinkai. ES aviacijos saugos sistema užtikrinama patikima ir aiškiai apibrėžta tokių gaminių, dalių ir prietaisų naudojimo priežiūra. Todėl manoma, kad, siekiant užtikrinti atitiktį aviacijos saugos principams, dabartinė sistema yra tinkamas pagrindas ir šio reglamento pasiūlymui.
               
            
            
               Jis susijęs su labai nedideliu skaičiumi pažymėjimų, konkrečiai su:
            
            
               ·gamintojų (gamybinių organizacijų) iki išstojimo dienos išduotais pažymėjimais, kuriais patvirtinama, kad naujai pagaminti gaminiai (išskyrus orlaivius), dalys ir prietaisai atitinka reikalavimus, ir leidžiama toliau juos naudoti orlaiviams ir juose (Reglamento (EB) Nr. 748/2012 I priedo 21.A.163 dalies c punktas);
            
            
               ·techninės priežiūros bendrovių (techninės priežiūros organizacijų) iki išstojimo dienos išduotais pažymėjimais, kuriais patvirtinama, kad gaminiai (įskaitant orlaivius), dalys ir prietaisai, kurių techninę priežiūrą jos atliko, atitinka reikalavimus (Reglamento (ES) Nr. 1321/2014 II priedo 145.A.75 dalies e punktas);
            
            
               ·idem orlaivių, kurie nėra sudėtingi varikliu varomi orlaiviai, atveju (Reglamento (ES) Nr. 1321/2014 I priedo M.A.615 dalies d punktas); 
            
            
               ·idem orlaiviuose, kurie nėra sudėtingi varikliu varomi orlaiviai, įmontuotų dalių ir prietaisų atveju (Reglamento (ES) Nr. 1321/2014 I priedo M.A.615 dalies d punktas);
            
            
               ·techninės priežiūros bendrovių (techninės priežiūros organizacijų) iki išstojimo dienos išduotais pažymėjimais, kuriais patvirtinama, kad atlikta 1-ajai Europos lengvųjų orlaivių kategorijai (ELA 1) priklausančio lengvojo orlaivio (pvz., tam tikro sklandytuvo ar lengvojo orlaivio su varikliu) tinkamumo skraidyti patikra (Reglamento (ES) Nr. 1321/2014 II priedo 145.A.75 dalies f punktas);
            
            
               ·orlaivių atitiktį reikalavimams prižiūrinčių bendrovių (nepertraukiamąjį tinkamumą skraidyti užtikrinančių organizacijų) iki išstojimo dienos išduotais pažymėjimais, kuriais patvirtinamas orlaivių tinkamumas skraidyti (Reglamento (ES) Nr. 1321/2014 I priedo M.A.711 dalies a punkto 4 papunktis ir b punkto 1 papunktis).
            
         
         
            
               
                  Galiausiai pažymėtina, kad tam tikrų su pasiūlymu susijusių mokymų turinys ir egzaminai yra išsamiai reglamentuojami pagal Sąjungos teisę ir susideda iš standartizuotų modulių, kurie paprastai turėtų būti baigti vienoje valstybėje narėje, kad juos būtų galima perduoti kitos valstybės narės jurisdikcijai.
               
               
                  Siūlomomis nuostatomis nebus sumažinti Sąjungos aviacijos saugos ar aplinkosauginio veiksmingumo reikalavimai. Pasiūlymu bus suteikta galimybė ES 27 gamintojams toliau gaminti savo gaminius, o naudotojams – toliau juos naudoti laikantis Sąjungoje taikomų teisinių reikalavimų. Nutraukus šią veiklą kiltų didelių socialinių ir ekonominių problemų. Pasiūlymu užtikrinama, kad organizacijos laikytųsi ES teisės aktų, taigi juo taip pat bus užtikrinta vartotojų ir piliečių apsauga. 
               
               
                  2018 m. gruodžio 13 d. Europos Vadovų Taryba (50 straipsnis) pakartojo savo raginimą aktyviau visais lygmenimis imtis veiksmų, kad būtų pasirengta Jungtinės Karalystės išstojimo pasekmėms, atsižvelgiant į visus galimus rezultatus. Šis aktas yra priemonių, kurias Komisija priima reaguodama į šį raginimą, rinkinio dalis.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis reglamentas yra siūlomas kaip lex specialis, padėsiantis pašalinti kai kurias pasekmes, kurias lemia tai, kad Reglamentas (ES) 2018/1139 ir pagal jį bei Reglamento (ES) Nr. 216/2008 taisykles priimti įgyvendinimo ir deleguotieji aktai nebebus taikomi Jungtinei Karalystei, ir bus taikomas tik tiek, kiek būtina siekiant užtikrinti kontroliuojamą perėjimą prie ES 27 aviacijos rinkos. Siūlomos sąlygos apsiriboja tik tuo, kas šiuo požiūriu yra būtina, kad būtų išvengta neproporcingo sutrikdymo. Jas taip pat numatyta taikyti tik ribotą laikotarpį. Bendrosios tų aktų nuostatos bus taikomos ir toliau. Todėl šis pasiūlymas visiškai atitinka galiojančius teisės aktus, visų pirma Reglamentą (ES) 2018/1139.
               
            
            
               •Suderinamumas su kitomis Sąjungos politikos sritimis
            
            
               
                  Pasiūlymas yra susijęs su aviacijos sauga ir juo papildomas Reglamentas (ES) 2018/1139, kad būtų galima spręsti konkrečius klausimus, kylančius Jungtinei Karalystei išstojant iš ES be susitarimo dėl išstojimo.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Teisinis pagrindas – Sutarties dėl Europos Sąjungos veikimo (SESV) 100 straipsnio 2 dalis.
               
            
            
               •Subsidiarumo principas (neišimtinės kompetencijos atveju) 
            
            
               
                  Kadangi pasiūlymu papildoma esama Sąjungos teisė ir jo nuostatos padės toliau tinkamai ją taikyti po Jungtinės Karalystės išstojimo iš Sąjungos, jo tikslas gali būti pasiektas tik Sąjungos lygmens teisės aktu.
               
            
            
               •Proporcingumo principas
            
            
               
                  Siūlomas reglamentas laikomas proporcingu, nes jame numatyti būtini ribotos apimties teisiniai pakeitimai, būtini siekiant kontroliuotai pereiti prie ES 27 aviacijos rinkos, padės išvengti neproporcingo sutrikdymo. Juo neviršijama tai, kas būtina šiam tikslui pasiekti ir susilaikoma nuo bet kokių platesnio masto pokyčių ar nuolatinių priemonių.
               
            
            
               •Priemonės pasirinkimas
            
            
               
                  Šį pasiūlymą sudaro ribotas priemonių, skirtų labai konkretiems vienkartiniams klausimams spręsti, rinkinys. Todėl manoma, kad, užuot iš dalies keitus Reglamentą (ES) 2018/1139 ir (arba) pagal jį ir Reglamentą (EB) Nr. 216/2008 priimtus įgyvendinimo ir deleguotuosius aktus, geriau ribotam laikotarpiui priimti atskirą teisės aktą. Čia aptariamiems pažymėjimams ir licencijoms įprastai taikomos nuostatos yra nustatytos Reglamentu (ES) 2018/1139 ir jo įgyvendinimo taisyklėmis. Atsižvelgiant į tai ir į klausimo skubumą, galima teigti, kad vienintelė tinkama teisės akto forma yra Europos Parlamento ir Tarybos reglamentas.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                   Netaikoma dėl klausimų, kuriems spręsti skirtas šis pasiūlymas, išskirtinumo ir vienkartinio pobūdžio.
               
            
            
               •Konsultacijos su suinteresuotosiomis šalimis
            
         
         
            
               
                  Dėl specifinių aplinkybių, kuriomis vyko derybos dėl Jungtinės Karalystės išstojimo iš Sąjungos, ir dėl nuolat kintančios padėties galimybė dėl pasiūlymo surengti viešas konsultacijas buvo labai ribota. Tačiau įvairūs aviacijos srities suinteresuotieji subjektai ir valstybių narių atstovai kėlė su Jungtinės Karalystės išstojimu susijusius klausimus ir siūlė galimus sprendimus.
               
               
                  Įvairių suinteresuotųjų subjektų nuomones vienijo bendra mintis – kad konkrečiose srityse, kuriose suinteresuotieji subjektai negali patys imtis nenumatytiems atvejams skirtų priemonių neigiamoms išstojimo be susitarimo pasekmėms sušvelninti, reikalingi intervenciniai reguliavimo veiksmai. Visų pirma orlaivius gaminančios, prižiūrinčios arba naudojančios bendrovės pabrėžė, kad dėl Jungtinės Karalystės pasitraukimo iš Sąjungos be jokio susitarimo gali sustoti ES 27 vykdoma jų veikla. Iš tiesų aiškėja, kad pagrindinė problema yra tai, jog nuo išstojimo be jokio susitarimo iki padėties normalizavimo pagal Sąjungos teisę išduodant JK bendrovėms trečiosios šalies pažymėjimus arba gamybą perkeliant į ES 27 jurisdikcijai priklausančias teritorijas greičiausiai susidarys tam tikras laiko tarpas. Tuo laikotarpiu beveik visi pažymėjimai taps negaliojantys. Daugelis suinteresuotųjų subjektų pabrėžė, kad visame pasaulyje daugelį orlaiviams naudojamų sudėtinių dalių (padangas, dideliems oro transporto bendrovių naudojamiems orlaiviams skirtus variklius ir kt.) gamina tik nedidelis skaičius gamintojų. Modernios operacijos ir gamyba grindžiamos principu „pačiu laiku“, todėl nustojus galioti saugos pažymėjimams operacijų tęsti nebus įmanoma. 
               
            
            
               •Tiriamųjų duomenų rinkimas ir naudojimas
            
            
               
                  Siekiant užtikrinti, kad siūloma priemone būtų pasiektas numatytas tikslas ir tuo pat metu apsiribota tik tuo, kas tikrai būtina, be to, kad buvo atlikta vidinė teisinė ir techninė analizė, šią informaciją dar išnagrinėjo ir patikrino Europos Sąjungos aviacijos saugos agentūros techniniai ekspertai.
               
            
            
               •Poveikio vertinimas
            
            
               
                  Dėl padėties išskirtinumo ir poreikių ribotumo laikotarpiu, kuriuo bus atliktas Jungtinės Karalystės statuso pakeitimas, poveikio vertinimas nėra būtinas. Nėra numatyta jokių iš esmės besiskiriančių politikos galimybių, išskyrus vieną, kuri čia pasiūlyta.
               
            
            
               •Pagrindinės teisės
            
            
               
                  Pasiūlymas neturi poveikio pagrindinių teisių taikymui ar apsaugai. 
               
            
            
               4.POVEIKIS BIUDŽETUI
            
            
               
                  Netaikoma. 
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Netaikoma dėl siūlomos priemonės trumpalaikiškumo.
               
            
            
               2018/0434 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               dėl tam tikrų aviacijos saugos aspektų, susijusių su Jungtinės Didžiosios Britanijos ir Šiaurės Airijos Karalystės išstojimu iš Sąjungos 
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį,
            
         
         
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  5
               , 
            
            
               atsižvelgdami į Regionų komiteto nuomonę
                  6
               ,
            
            
               laikydamiesi įprastos teisėkūros procedūros,
            
            
               kadangi:
            
            
               (1)2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos galioti nuo susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po minėto pranešimo gavimo, t. y. nuo 2019 m. kovo 30 d.;
            
            
               (2)pagrindinis Europos Parlamento ir Tarybos reglamento (ES) 2018/1139
                  7
                tikslas – užtikrinti ir išlaikyti vienodai aukšto lygio aviacijos saugą Sąjungoje. Tuo tikslu sukurta įvairių aviacijos veiklos rūšių pažymėjimų sistema, kuria siekiama užtikrinti reikiamo lygio saugą ir sudaryti sąlygas būtiniems patikrinimams ir abipusiam pažymėjimų pripažinimui;
            
            
               (3)aviacijos saugos srityje Jungtinės Karalystės išstojimo iš Sąjungos poveikį pažymėjimams ir patvirtinimams daugelis suinteresuotųjų subjektų gali pašalinti įvairiomis priemonėmis. Tos priemonės – tai, be kita ko, pereiti prie 27 ES valstybių narių civilinės aviacijos administracijos arba prieš išstojimo dieną pateikti paraišką dėl Europos Sąjungos aviacijos saugos agentūros (toliau – Agentūra) išduodamo pažymėjimo, kuris įsigaliotų tik išstojimo dieną, taigi, su sąlyga, kad Jungtinė Karalystė taps trečiąja šalimi;
            
            
               (4)tačiau, kitaip nei kitose Sąjungos teisės srityse, tam tikrais konkrečiais atvejais kitos valstybės narės arba Agentūros pažymėjimo gauti neįmanoma, nes nuo išstojimo dienos Jungtinė Karalystė turės jurisdikciją vėl atlikti Tarptautinės civilinės aviacijos konvencijoje nustatytą projektavimo valstybės vaidmenį. Atlikdama naująjį vaidmenį Jungtinė Karalystė savo ruožtu išduoti pažymėjimus galės tik tada, kai ji to vaidmens imsis, t. y. kai po išstojimo iš Sąjungos jai nustos būti taikoma Sąjungos teisė;
            
            
               (5)todėl būtina nustatyti laikiną mechanizmą, kuriuo būtų pratęstas tam tikrų aviacijos saugos pažymėjimų galiojimas ir atitinkamiems naudotojams ir Agentūrai būtų skirta pakankamai laiko, kad atsižvelgiant į Jungtinės Karalystės kaip trečiosios šalies statusą būtų galima išduoti būtinus pažymėjimus pagal Reglamento (ES) 2018/1139 68 straipsnį; 
            
            
               (6)pratęsto pažymėjimų galiojimo trukmė turėtų būti ne ilgesnė nei griežtai būtina siekiant išspręsti klausimus, kilusius Jungtinei Karalystei pasitraukus iš Sąjungos aviacijos saugos sistemos;
            
            
               (7)kad prireikus būtų galima suteikti papildomo laiko pažymėjimams pagal Reglamento (ES) Nr. 1139/2018 68 straipsnį išduoti atitinkamiems naudotojams, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti aktus, kuriais būtų dar pratęstas šio reglamento priedo I skirsnyje nurodytų pažymėjimų galiojimas. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
            
            
               (8)be to, kitaip nei daugelyje kitų Sąjungos prekių teisės sričių, pažymėjimų galiojimo nutraukimas daro poveikį ne aviacijos gaminių, dalių ir prietaisų teikimui rinkai, o realiam jų naudojimui Sąjungoje, pvz., dalių ir prietaisų montavimui Sąjungoje naudojamuose Sąjungos orlaiviuose. Jungtinės Karalystės išstojimas neturėtų daryti poveikio tokiam aviacijos gaminių naudojimui Sąjungoje;
            
            
               (9)pagal Sąjungos aviacijos saugos sistemą pilotų ir mechanikų mokymas yra griežtai reglamentuojamas, o mokymo moduliai yra suvienodinti. Asmenys, kurie dalyvauja mokymo modulyje vienoje valstybėje, ne visada gali tęsti mokymus kitoje valstybėje narėje. Į šią konkrečią situaciją turėtų būti atsižvelgta nustatant nenumatytiems atvejams skirtas Sąjungos priemones;
            
            
               (10)šio reglamento nuostatos turėtų įsigalioti skubos tvarka ir iš principo būti taikomos nuo dienos, einančios po dienos, kurią Sutartys nustoja galioti Jungtinei Karalystei ir jos teritorijoje, nebent iki tos dienos įsigaliotų su Jungtine Karalyste sudarytas susitarimas dėl išstojimo. Tačiau tam, kad būtinos administracinės procedūros būtų pradėtos vykdyti kuo anksčiau, tam tikros nuostatos turėtų būti taikomos nuo šio reglamento įsigaliojimo dienos,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Dalykas ir taikymo sritis
            
            
               1.Šiuo reglamentu, atsižvelgiant į Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) išstojimą iš Europos Sąjungos, nustatomos konkrečios nuostatos dėl tam tikrų aviacijos saugos pažymėjimų, pagal Europos Parlamento ir Tarybos reglamentą (EB) Nr. 216/2008
                  8
                arba Reglamentą (ES) 2018/1139 išduotų fiziniams ir juridiniams asmenims, kurių pagrindinė verslo vieta yra Jungtinėje Karalystėje, ir dėl tam tikrų su aviacijos mokymu susijusių atvejų. 
            
         
         
            
               2.Šis reglamentas taikomas jo priede išvardytiems pažymėjimams, kurie galioja dieną prieš šio reglamento taikymo pradžios datą ir kuriuos išdavė kuris nors iš šių subjektų: 
            
            
               (a)Europos Sąjungos aviacijos saugos agentūra (toliau – Agentūra) fiziniams arba juridiniams asmenims, kurių pagrindinė verslo vieta yra Jungtinėje Karalystėje, kaip nustatyta priedo 1 skirsnyje;
            
            
               (b)fiziniai arba juridiniai asmenys, sertifikuoti kompetentingų Jungtinės Karalystės institucijų, kaip nustatyta priedo 2 skirsnyje.
            
            
               3.Be 2 dalyje išvardytų pažymėjimų, šis reglamentas taikomas 5 straipsnyje nurodyto teorinio mokymo moduliams.
            
            
               2 straipsnis
            
            
               Sąvokų apibrėžtys
            
            
               Šiame reglamente vartojamų terminų atitinkamos apibrėžtys nustatytos Reglamente (ES) 2018/1139 ir pagal jį bei Reglamentą (EB) Nr. 216/2008 priimtuose deleguotuosiuose ir įgyvendinimo aktuose. 
            
            
               3 straipsnis
            
            
               Pažymėjimai, nurodyti 1 straipsnio 2 dalies a punkte
            
            
               1 straipsnio 2 dalies a punkte nurodyti pažymėjimai lieka galioti 9 mėnesius nuo šio reglamento taikymo pradžios dienos. 
            
            
               Tais atvejais, kai reikia papildomo laiko, kad pažymėjimai galėtų būti išduoti naudotojams pagal Reglamento 2018/1139 68 straipsnį, Komisija deleguotais teisės aktais gali pratęsti šio straipsnio pirmoje dalyje nurodytą galiojimo laikotarpį. 
            
            
               Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. 
            
            
               Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai. 
            
            
               4 straipsnis
            
            
               Pažymėjimai, nurodyti 1 straipsnio 2 dalies b punkte
            
            
               1 straipsnio 2 dalies b punkte nurodyti su gaminių, dalių ir prietaisų naudojimu susiję pažymėjimai lieka galioti, kad tuos gaminius būtų galima toliau naudoti orlaiviuose arba kaip orlaivius.
            
            
               5 straipsnis
            
            
               Teorinio mokymo modulių perkėlimas
            
            
               Nukrypstant nuo Komisijos reglamentų (ES) Nr. 1178/2011
                  9
                ir (ES) Nr. 1321/2014
                  10
               , valstybių narių kompetentingos institucijos arba Agentūra, priklausomai nuo konkretaus atvejo, egzaminus, iki šio reglamento 10 straipsnio 2 dalies antroje pastraipoje nurodytos taikymo pradžios datos išlaikytus mokymo organizacijose, kurių priežiūrą vykdo Jungtinės Karalystės kompetentinga institucija, laiko lygiaverčiais egzaminams, išlaikytiems mokymo organizacijoje, kurios priežiūrą vykdo valstybės narės kompetentinga institucija. 
            
            
               6 straipsnis
            
         
         
            
               Su pažymėjimais, reglamentuojamais 3 ir 4 straipsniais, susijusios taisyklės ir įpareigojimai
            
            
               1.Šio reglamento 3 arba 4 straipsniu reglamentuojamiems pažymėjimams galioja taisyklės, jiems taikomos pagal Reglamentą (ES) 2018/1139 ir įgyvendinimo bei deleguotuosius aktus, priimtus pagal tą reglamentą arba Reglamentą (EB) Nr. 216/2008. Agentūrai suteikiami Reglamente (ES) 2018/1139 ir pagal jį bei Reglamentą (EB) Nr. 216/2008 priimtuose įgyvendinimo ir deleguotuosiuose aktuose nustatyti įgaliojimai dėl subjektų, kurių pagrindinė verslo vieta yra trečiojoje šalyje.
            
            
               2.Agentūros prašymu 3 ir 4 straipsniuose nurodytų pažymėjimų turėtojai pateikia visų su pažymėjimu susijusių audito ataskaitų, išvadų ir taisomųjų veiksmų planų, parengtų per trejus metus iki prašymo pateikimo, kopijas. Jei iki Agentūros prašyme nurodyto termino šie dokumentai nepateikiami, ji priklausomai nuo aplinkybių gali atšaukti 3 arba 4 straipsnyje nurodytų privilegijų taikymą. 
            
            
               3.Šio reglamento 3 arba 4 straipsnyje nurodytų pažymėjimų turėtojai nedelsdami informuoja Agentūrą apie bet kokius Jungtinės Karalystės institucijų veiksmus, kurie gali prieštarauti pagal šį reglamentą arba Reglamentą (ES) 2018/1139 nustatytiems jų įpareigojimams. 
            
            
               7 straipsnis
            
            
               Kompetentinga institucija
            
            
               Šio reglamento taikymo ir jo 1 straipsnio 2 dalyje nurodytų pažymėjimų turėtojų veiklos priežiūros tikslais Agentūra atlieka kompetentingos institucijos, kuri pagal Reglamentą (ES) 2018/1139 ir įgyvendinimo bei deleguotuosius aktus, priimtus pagal tą reglamentą arba Reglamentą (EB) Nr. 216/2008, yra paskirta trečiųjų šalių subjektams, funkcijas.
            
            
               8 straipsnis
            
            
               Komisijos reglamento (ES) Nr. 319/2014 taikymas 
            
            
               Komisijos reglamentas (ES) Nr. 319/2014
                  11
                dėl Europos aviacijos saugos agentūros renkamų mokesčių ir rinkliavų šio reglamento 1 straipsnio 2 dalyje nurodytus pažymėjimus turintiems juridiniams ir fiziniams asmenims yra taikomas tomis pačiomis sąlygomis kaip ir trečiųjų šalių juridiniams ar fiziniams asmenims išduotų atitinkamų pažymėjimų turėtojams.
            
            
               9 straipsnis
            
            
               Priimtinos atitikties užtikrinimo priemonės ir rekomendacinė medžiaga
            
            
               Vadovaudamasi Reglamento (ES) 2018/1139 76 straipsnio 3 dalimi Agentūra gali parengti šiam reglamentui taikyti skirtas priimtinas atitikties užtikrinimo priemones ir rekomendacinę medžiagą.
            
            
               10 straipsnis
            
            
               Įsigaliojimas ir taikymas
            
            
               1.Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               2.Jis taikomas nuo dienos, einančios po dienos, kurią pagal Europos Sąjungos sutarties 50 straipsnio 3 dalį Sutartys nustoja galioti Jungtinei Karalystei ir jos teritorijoje.
                  
                  Tačiau 5 straipsnis taikomas nuo šio reglamento įsigaliojimo datos.
            
            
               3.Šis reglamentas netaikomas, jei pagal Europos Sąjungos sutarties 50 straipsnio 2 dalį su Jungtine Karalyste sudarytas susitarimas dėl išstojimo įsigalioja iki 2 dalies pirmoje pastraipoje nurodytos datos.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
         
         
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91, OL L 212, 2018 8 22, p. 1.
               
               
                  
                     (3)
                  
                        2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB, OL L 79, 2008 3 19, p. 1.
               
               
                  
                     (4)
                  
                        COM(2018) 880 final, 2018 11 13.
               
               
                  
                     (5)
                  
                        OL C […], […], p. […].
               
               
                  
                     (6)
                  
                        OL C […], […], p. […].
               
               
                  
                     (7)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 ir Tarybos reglamentas (EEB) Nr. 3922/91, OL L 212, 2018 8 22, p. 1.
               
               
                  
                     (8)
                  
                        2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB, OL L 79, 2008 3 19, p. 1.
               
               
                  
                     (9)
                  
                        2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros, OL L 311, 2011 11 25, p. 1.
               
               
                  
                     (10)
                  
                        2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos gaminių, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo, OL L 362, 2014 12 17, p. 1.
               
               
                  
                     (11)
                  
                        2014 m. kovo 27 d. Komisijos reglamentas (ES) Nr. 319/2014 dėl Europos aviacijos saugos agentūros renkamų mokesčių ir rinkliavų, panaikinantis Reglamentą (EB) Nr. 593/2007, OL L 93, 2014 3 28, p. 58.
               
            
      
    ---documentbreak--- 
      
         
               EUROPOS KOMISIJA
            Briuselis, 2018 12 19
            COM(2018) 894 final
            PRIEDAS
            prie
            Pasiūlymo dėl Europos Parlamento ir Tarybos reglamento
            dėl tam tikrų aviacijos saugos aspektų, susijusių su Jungtinės Didžiosios Britanijos ir Šiaurės Airijos Karalystės išstojimu iš Sąjungos
            
               
         
         
            
               PRIEDAS 
            
            
            
               1 straipsnyje nurodytų fizinių ar juridinių asmenų sąrašas.
            
            
            
            
               1 skirsnis. Europos aviacijos saugos agentūros (toliau – Agentūra) fiziniams arba juridiniams asmenims, kurių pagrindinė verslo vieta yra Jungtinėje Karalystėje, ir dėl orlaivių išduoti pažymėjimai, nurodyti:
            
            
               1.1. Reglamento (ES) Nr. 748/2012 21 dalies B poskyryje (tipo pažymėjimai ir riboto galiojimo tipo pažymėjimai),
            
            
               1.2. Reglamento (ES) Nr. 748/2012 21 dalies D poskyryje (tipo pažymėjimų ir riboto galiojimo tipo pažymėjimų pakeitimų patvirtinimas),
            
            
               1.3. Reglamento (ES) Nr. 748/2012 21 dalies E poskyryje (papildomi tipo pažymėjimai),
            
            
               1.4. Reglamento (ES) Nr. 748/2012 21 dalies M poskyryje (remonto patvirtinimas),
            
            
               1.5. Reglamento (ES) Nr. 748/2012 21 dalies O poskyryje (taikant Europos techninio standarto specifikaciją išduodami leidimai),
            
            
               1.6. Reglamento (ES) Nr. 748/2012 21 dalies J poskyryje (projektavimo organizacijos patvirtinimai).
            
            
            
               2 skirsnis. Jungtinės Karalystės kompetentingų institucijų sertifikuotų juridinių arba fizinių asmenų fiziniams arba juridiniams asmenims ir dėl orlaivių išduoti pažymėjimai, nurodyti:
            
            
               2.1. Reglamento (ES) Nr. 748/2012 G poskyrio 21.A.163 dalies c punkte (oficialūs gaminių, dalių ir prietaisų išleidimo pažymėjimai),
            
            
               2.2. Reglamento (ES) Nr. 1321/2014 145 dalies 145.A.75 dalies e punkte (atlikus techninę priežiūrą išduoti išleidimo eksploatuoti pažymėjimai),
            
            
               2.3. Reglamento (ES) Nr. 1321/2014 145 dalies 145.A.75 dalies f punkte (ELA 1 kategorijos orlaiviams išduoti tinkamumo skraidyti patikros pažymėjimai),
            
            
               2.4. Reglamento (ES) Nr. 1321/2014 M dalies F poskyrio M.A.615 dalies d punkte (užbaigus techninę priežiūrą išduoti išleidimo eksploatuoti pažymėjimai),
            
            
               2.5. Reglamento (ES) Nr. 1321/2014 M dalies F poskyrio M.A.615 dalies e punkte (ELA 1 kategorijos orlaiviams išduoti tinkamumo skraidyti patikros pažymėjimai),
            
         
         
            
               2.6. Reglamento (ES) Nr. 1321/2014 M dalies G poskyrio M.A.711 dalies a punkto 4 papunktyje arba b punkto 1 papunktyje (tinkamumo skraidyti patikros pažymėjimai, taip pat su pratęstu galiojimo laikotarpiu).